Efter en lang nat med eftersøgning af den 81-årige kvinde, der sidst blev set søndag eftermiddag klokken 15 er kvinden fundet i god behold mandag morgen. Kvinden ankom til sin søns bopæl i en taxa, og det er klokken 08.00 stadig uvist hvor hun har tilbragt natten. Kvinden blev sidst set klokken 15 søndag, da hun forlod sin søns bopæl på Horsøparken i Hobro. Her ville hun gå en kort tur, men hun kom aldrig tilbage. Søndag aften blev en storstilet eftersøgning sat i værk og både hundepatruljer på jorden samt en helikopter i luften har natten igennem ledt efter kvinden. Hertil kommer et stort antal private, der har ledt efter kvinden i den kolde nat. Nordjyllands Politi takker i en pressemeddelelse alle der har deltaget i eftersøgningen af den 81-årige.

Referat:
Mandag morgen er den 81-årige kvinde, der siden søndag eftermiddag har været forsvundet, dukket op i god behold.